પ્રભુ સૃષ્ટિના કણ-કણમાં વસેલો છે, તેમ છતાં તમારે એને ટપાલ મોકલવી હોય તો તમે ક્યાં મોકલો? પ્રભુનું કોઈ ચોક્કસ સરનામું ખરું? ઘણા તો ઈશ્વરના અસ્તિત્વને માનવાનો જ ઇનકાર કરે છે. તેઓ માને છે કે ઈશ્વર જેવું કશું છે જ નહિ, જે કંઈ છે એ ‘કુદરત-ઇકો સિસ્ટમ’ છે. અને આ સિસ્ટમ પ્રમાણે આખી પૃથ્વી-બ્રહ્માંડનો કારભાર ચાલે છે. આપણે આવા લોકોને નાસ્તિક કહીએ છીએ. જે ઈશ્વરના અસ્તિત્વમાં આસ્થા ધરાવે છે એ આસ્તિક ગણાય. આ બન્ને જાણીતા વર્ગો સિવાય એક ત્રીજો વર્ગ એવો ય છે, જે માને છે કે આપણે જેને ‘ઈશ્વર’-‘ગોડ’ કહીએ છીએ, એ બધા વાસ્તવમાં પરગ્રહ ઉપર વસતાં અત્યંત શક્તિશાળી સજીવો છે. ઉત્ક્રાંતિની બાબતમાં તેઓ આપણા કરતાં હજારો-લાખો વર્ષો આગળ હોવા જોઈએ! આ જ પરગ્રહવાસીઓએ પૃથ્વી ઉપર જીવસૃષ્ટિનું સર્જન કર્યું હશે! આજ કારણોસર તમામ મુખ્ય ધર્મોમાં સૂર્ય, ચંદ્ર, તારા વગેરેને ‘દેવ’ ગણવામાં આવ્યા છે!